
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti, 27 aprilie 2011
PL-x  180/2011


AVIZ

asupra proiectului de lege pentru modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România”
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de asupra proiectului de lege pentru modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România”, trimis cu adresa PL-x 180 din 11 aprilie 2011 şi înregistrat cu nr. 31/308 din 12 aprilie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 6 aprilie 2011.
Proiectul de lege are ca obiect de reglementare modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România”, cu modificările şi completările ulterioare, în sensul că beneficiarii scoaterii definitive, din fondul forestier, a terenurilor destinate realizări pârtiilor pentru practicarea schiului şi a altor sporturi de iarnă, precum şi a celor destinate realizării instalaţiilor de transport pe cablu aferente, vor fi exceptaţi de la plata obligaţiilor băneşti prevăzute la art.41 alin.(1) lit. c) şi e) din Legea nr.46/2008 – Codul silvic, cu modificările şi completările ulterioare, şi pentru terenurile destinate realizării căilor de comunicaţie către punctele de acces la pârtia de schi, inclusiv a parcărilor aferente acestora, a terenurilor destinate amplasării şi funcţionării instalaţiilor de producere a zăpezii artificiale pe pârtia de schi, precum şi a acelor destinate reţelelor de canalizare care deservesc pârtiile de schi, a reţelei de curent electric pentru transportul pe cablu, a celor destinate reţelelor de alimentare cu apă pentru instalaţia de producere a zăpezii artificiale.
Totodată, aceşti beneficiari vor fi exceptaţi şi de la plata obligaţiilor băneşti prevăzute la art. 42 alin (1) lit. c) din Legea nr. 46/2008, cu modificările şi completările ulterioare, în cazul ocupării temporare a unor terenuri adiacente pentru organizarea de şantier, necesare lucrărilor de amenajare a pârtiilor de schi.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege  în şedinţa din 27 aprilie 2011.
Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ, nr.1347din 16.11.2010.

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative.
În raport de obiectul şi conţinutul reglementării,  proiectul de lege  face parte din categoria legilor ordinare.
PREŞEDINTE,                            SECRETAR,

Daniel BUDA                     Gabriel ANDRONACHE

